CELEX: 32013D0709
Language: sk
Date: 2013-12-02 00:00:00
Title: 2013/709/EÚ: Vykonávacie rozhodnutie Komisie z  2. decembra 2013 , ktorým sa laboratóriu v Spojených štátoch amerických povoľuje vykonávať sérologické skúšky na sledovanie efektívnosti vakcín proti besnote [oznámené pod číslom C(2013) 8365]  Text s významom pre EHP

4.12.2013   
            
            
               SK
            
            
               Úradný vestník Európskej únie
            
            
               L 323/34
            
         VYKONÁVACIE ROZHODNUTIE KOMISIE
   z 2. decembra 2013,
   ktorým sa laboratóriu v Spojených štátoch amerických povoľuje vykonávať sérologické skúšky na sledovanie efektívnosti vakcín proti besnote
   [oznámené pod číslom C(2013) 8365]
   (Text s významom pre EHP)
   (2013/709/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote (1), a najmä na jeho článok 3 ods. 2,
   keďže:
   
               (1)
            
            
               Rozhodnutím 2000/258/ES sa určuje Agence française de sécurité sanitaire des aliments (AFSSA) vo francúzskom Nancy (od 1. júla 2010 začlenená do Agence nationale de sécurité sanitaire de l’alimentation, de l’environnement et du travail, ANSES) za osobitný inštitút zodpovedný za stanovenie kritérií potrebných na normalizáciu sérologických skúšok určených na sledovanie efektívnosti vakcín proti besnote.
            
         
               (2)
            
            
               V uvedenom rozhodnutí sa stanovuje, že ANSES má zdokumentovať posúdenie laboratórií v tretích krajinách, ktoré požiadali o vykonávanie sérologických skúšok na sledovanie efektívnosti vakcín proti besnote.
            
         
               (3)
            
            
               Vzhľadom na neúčasť laboratória VETCOM Food Analysis and Diagnostic Laboratory vo Fort Sam Houston na každoročnom teste odbornej spôsobilosti, ktorý organizovala agentúra ANSES v roku 2012, mu bolo v súlade s rozhodnutím Komisie 2010/436/EÚ (2) odňaté povolenie, ktoré mu bolo udelené 20. novembra 2002 v súlade s rozhodnutím 2000/258/ES.
            
         
               (4)
            
            
               Príslušný úrad v Spojených štátoch amerických predložil žiadosť o opätovné schválenie laboratória VETCOM Food Analysis and Diagnostic Laboratory vo Fort Sam Houston, ktorá je podložená priaznivou správou z posúdenia vypracovanou pre uvedené laboratórium agentúrou ANSES 16. septembra 2013.
            
         
               (5)
            
            
               Príslušný úrad v Spojených štátoch amerických takisto Komisii oficiálne oznámil, že názov predmetného laboratória sa zmenil.
            
         
               (6)
            
            
               Uvedenému laboratóriu by sa preto malo povoliť vykonávať sérologické skúšky na sledovanie efektívnosti vakcín proti besnote v prípade psov, mačiek a fretiek.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V súlade s článkom 3 ods. 2 rozhodnutia 2000/258/ES sa tomuto laboratóriu povoľuje vykonávať sérologické skúšky na sledovanie efektívnosti vakcín proti besnote v prípade psov, mačiek a fretiek:
   
               DoD Food Analysis & Diagnostic Laboratory
            
         
               2899 Schofield Road
            
         
               JBSA Fort Sam Houston, TX 78234
            
         
               Spojené štáty americké
            
         Článok 2
   Toto rozhodnutie sa uplatňuje od 1. januára 2014.
   Článok 3
   Toto rozhodnutie je určené členským štátom.
   
      V Bruseli 2. decembra 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 79, 30.3.2000, s. 40.
   
      (2)  Rozhodnutie Komisie 2010/436/EÚ z 9. augusta 2010, ktorým sa vykonáva rozhodnutie Rady 2000/258/ES, pokiaľ ide o skúšky odbornosti na účely zachovania povolení pre laboratóriá na vykonávanie sérologických skúšok určených na sledovanie efektívnosti vakcín proti besnote (Ú. v. EÚ L 209, 10.8.2010, s. 19).